Man kritiek ná skietery in Durban | Maroela Media
Die toneel van 'n skietery in Westville, Durban. (Foto: Verskaf)
'n Man is kritiek beseer nadat 'n skietery Vrydag in Westville, Durban, uitgebreek het. Die man is na bewering geskiet terwyl hy en 'n ander man met 'n voertuig gery het.
Die skietery het net ná 15:00 op Buckingham Terrace plaasgevind.
Volgens Garrith Jamieson, direkteur van Rescue Care, het dié ambulansdiens Vrydag op die toneel aangekom nadat polisie dit afgesper het. "'n Man, wat na bewering in sy 20's is, het verskeie skietwonde aan sy lyf opgedoen. Paramedici het hom op die toneel ondersoek en gevorderde lewensondersteuning toegedien," sê Jamieson. Hierna is die man na 'n nabygeleë hospitaal vir dringende mediese hulp gehaas.
"Nog 'n man wat saam met die beseerde in die voertuig was, het geringe vleeswonde opgedoen en is op die toneel behandel," sê Jamieson.
Die gebeure wat gelei het tot die voorval is nog onbekend, maar die Durbanse polisie ondersoek die skietery.
Intussen is die vyfjarige wat deur 'n dwaalkoeël op die Kaapse vlakte gedood is, Saterdag begrawe.
Valentino Christiano Grootetjie is kort voor Kersfees oorlede nadat 'n dwaalkoeël hom in die kop getref het terwyl hy in sy ouerhuis was. Hy is Saterdag by sy skool in Lavender Hill in die Wes-Kaap begrawe.
Twee verdagtes, onderskeidelik 24 en 29 jaar oud, is in verband met dié voorvalle in hegtenis geneem en het Vrydag in die hof verskyn. Hulle word aangekla van moord en poging tot moord.